**Retningslinjer for bruk av kommunalt viltfond**

(Vedtatt av kommunestyret 11.12.2002)

Beiarn viltfond er et fond som styres av Beiarn kommune. Fondet skal ha et visst grunnbeløp som bygges opp gjennom de første 5 årene frem til utgangen av 2006. Grunnbeløpet skal minst tilsvare to års inntekter fra fellingsavgiftene.

Fondet skal dekke utgifter til ettersøk og håndtering av skadet vilt og fallvilt i kommunen.

Fondet skal brukes til jaktorganisering, herunder kostnader knyttet til etablering av viltlag eller lignende som dekker et areal med mer enn 50 % av kommunens hjorteviltressurser. Viltfondet kan også brukes til å sikre økonomien i et slikt lag. Viltlag/jaktlag som dekker et mindre område vil ikke få støtte til drift.

Fondet kan brukes til å styrke kunnskapen om viltet, herunder viltkartlegging, kurs og opplæring for rettighetshavere, jegere og andre viltinteresserte grupper.

Fondet kan brukes til å støtte praktiske viltstelltiltak, herunder bestandsmessige tiltak, biotopmessige tiltak og forebyggende tiltak mot skader voldt av hjortevilt for landbruksnæringen.

Ved tildeling blir det lagt vekt på at organisasjoner blir prioritert fremfor enkeltpersoner.

Grunneierrelaterte organisasjoner vil bli prioritert foran andre organisasjoner.

Tiltak som dekker hele kommunen, eventuelt samarbeidsprosjekter i regionen prioriteres foran mindre tiltak som har begrenset lokal virkning. Nasjonale prosjekter prioriteres ikke.

Retningslinjene kan endres av kommunestyret etter innstilling fra det kommunale viltorganet ved behov.

**Fastsetting av fellingsavgift og søknad om midler fra fondet**

Kommunen fastsetter hvert år fellingsavgift innenfor de rammer som settes av Stortinget. Det er kommunestyret som i forbindelse med budsjettbehandlingen fastsetter fellingsavgiften.

I utgangspunktet kan alle søke om midler fra fondet. Formålet med søknadene må være i samsvar med lovpålagte og kommunale bestemmelser. Søknadsfristen er 15. desember.

Kommunes administrasjon lager med bakgrunn i søknader og retningslinjer en oversikt over, og et forslag til fordeling av midler som vedtas av kommunens viltorgan før 1. mars.

Kommunen kan velge å behandle saker uavhengig av søknadsfristen så lenge en holder seg innenfor vedtatt budsjett.

Kommunestyret delegerer til rådmannen å avgjøre saker av ikke prinsipiell betydning innenfor en kostnadsramme på kr. 5000. Øvrige saker delegeres til kommunens viltorgan.

Kommunens klagenemnd skal være klageorgan for søknader som vedrører viltfondet.